V&A Waterfront brei nóg uit | Netwerk24
V&A Waterfront brei nóg uit
Deur Francois Williams 03 Maart 2017 15:45
Bouwerk vorder aan die Zeitz Museum of Comtemporary African Art wat in die ou graansilokompleks in die Waterfront in Kaapstad opgerig word. Foto: Lerato Maduna
Daar is nog sowat 126 000 m² se grond by die V&A Waterfront in Kaapstad wat ontwikkel moet word.
Growthpoint Properties, wat die helfte van die spog-ontwikkeling besit, wil oor die volgende paar jaar dié grond omskep met inkomstegenererende bates, sê Norbert Sasse, uitvoerende hoof.
Hy het op ’n aanbieding in die Waterfront oor die groep se halfjaarresultate tot einde Desember gesê die groei van 18,7% in beleggingsinkomste van die Waterfront spruit uit die omsethuur van winkels en hotelle.
Sasse sê die omsethuur van hotelle op grond van hoe volbespreek hulle is, het weggekwyn in die jare ná die Wêreldbekersokkertoernooi in 2010. Maar dit is nou weer besig om te herstel en is selfs nou meer as in die geil tye rondom die Wêreldbeker.
Grootste huurders by Waterfront
Nedbank – 25 433 m²
Allan Gray – 18 499 m²
Legacy Hotels – 16 226 m²
Departement van openbare werke – 14 601 m²
Woolworths – 7 682 m²
Newmark Hotels – 7 563 m²
Edcon – 7 514 m²
Pick n Pay – 5 991 m²
Tourvest – 3 318 m²
The Foschini Group – 3 013 m²
Die Waterfront se bydrae tot Growthpoint se toeskryfbare inkomste het van 8,1% of R198 miljoen ’n jaar gelede tot 8,7% of R235 miljoen gestyg.
Sasse sê benewens die onontwikkelde dele in die Waterfront soos die Grangerbaai-gebied waarheen ontwikkeling oor die volgende paar jaar sal skuif, oorweeg die groep ook verkrygings of die hersonering van sekere dele om die Waterfront se aanbod uit te brei.
Estienne de Klerk, besturende direkteur van Growthpoint, sê R311,8 miljoen se ontwikkelings- en kapitaalbesteding is in die afgelope halfjaar in die Waterfront aangegaan en nog R363,9 miljoen is geoormerk vir latere besteding.
Die ontwikkelings- en kapitaalbesteding bedra onder meer R93 miljoen vir Waterway House, ’n nuwe kantoorontwikkeling aan die oostekant by die ingang na die Waterfront vir kantore vir die ouditgroep EY en die sportmotormaatskappy Ferrari.
Die tabakmaatskappy British American Tobacco het reeds sy nuwe Suid-Afrikaanse hoofkantoor in dié kantoorkompleks gevestig. ’n Bedrag van R59,7 miljoen is aan die Zeitz-kunsmuseum en The Silo Hotel as deel van die graansilo-projek bestee, en R55,2 miljoen is aan die Radisson Red Hotel bestee.
Geld wat geoormerk is, sluit in R141,2 miljoen vir die bou van ’n nuwe parkeergarage, die Battery Parkade, wat in Maart 2018 voltooi sal wees, nog R86,5 miljoen vir die Radisson Red Hotel wat in Julie vanjaar voltooi sal wees, en R51,3 miljoen vir nuwe wooneenhede in die No. 3 Silo-gebou.
Die Openbare Beleggingskorporasie, wat die staat se pensioenfondse bestuur, besit die ander helfte van die Waterfront.
Meer oor: Growthpoint | Norbert Sasse | V&A Waterfront
Woonstelle in Clifton, Waterfront haal rekordpryse
Growthpoint sprei vlerke na Roemenië se ‘Sandton’
Nuwe winkelsentrums knou bestaandes